Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20) постапувајќи по Жалбата изјавена од М. К. од Б., поднесена против Решението на Министерството за внатрешни работи, по предметот Барање за пристап до информации од јавен карактер, на 28.05.2025 година, го донесе следното

**Р Е Ш Е Н И Е**

1. Жалбата изјавена од М. К. од Б., поднесена против Решението на Министерството за внатрешни работи бр.16.1.2-625/3 од 28.04.2025 година, заведена во Агенцијата под бр. 08-231 на 13.05.2025 година, по предметот Барање за пристап до информации од јавен карактер **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.16.1.2-625/3 од 28.04.2025 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата, М. К. од Б., на 24.045.2025 година поднел Барање за пристап до информации од јавен карактер доМинистерството за внатрешни работи, со кое побарал да му се достави следната информација:

„Дали лице Х. Т. е вработена во ОВР С. и доколку е, на која работна позиција и со кое образование?“.

Постапувајќи по оваа Барање, Имателот на информации на Барателот му доставил Решение бр.16.1.2-625/3 од 28.04.2025 година во кое е наведено дека: „Барањето.... се одбива бидејќи согласно член 6 став 1 алинеи 1 и 2 од Законот за слободен пристап до информации од јавен карактер бараната информација претставува исклучок од слободен пристап до информации.... ....Министерството за внатрешни работи го спроведе задолжителниот „Тест на штетност“ со рег. бр.16.1.2-625/2 од 28.28.04.2025 година, утврдувајќи дека со давањето на бараната информација ќе има штетни последици врз работењето на Министерството. ... бараните податоци се информации кои претставуваат класифицирана информација со степен на тајност и откривање на личните податоци би значело повреда на заштитата на личните податоци согласно Закон за заштита на лични податоци, член 9, ст.1т.6.“

Незадоволен од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-231 на 13.05.2025 година. Во Жалбата е наведено дека: „На ден 24.04.2025 година, по електронски пат е доставено барање за информации од јавен карактер 16.1.2-625/1 до Министерството за внатрешни работи – имател на информацијата... кое.... е одбиено од причина што информациите кои се бараат во барањето се сметаат како информација која врз основа на закон претставува класифицирана информација со соодветен степен на класификација. ...Со барањето не се бараат никакви класифицирани информации, ниту пак информации кои би причиниле повреда на личните податоци. .... во Решението е навцедено дека информациите кои се побарани претставуваат класифицирани информации со одреден степен на тајност, но не е навеен степенот на тајност на информацијата.“

Агенцијата со електронски допис бр.08-231 од 14.05.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 28.05.2025 година, достави меил насловен Одговор на жалба во прилог на кој беше доставен допис – Доставување на материјал по одднос на жалба број 08-231 од 23.05.2025 година од Барателот М. К. од Б., со рег. бр. 16.1-835/1 од 27.05.2025 година, со пропратни материјали во прилог. Во одговорот од страна на Имателот е наведено „Ве известуваме дека информациите кои ги барате не може да Ви ги доставиме од причина што согласно чл.6 од Законот за слободен пристап до информации од јавен карактер ст.1, т.1и 2, податоците кои ги барате се информации кои претставуваат класифицирана информација со степен на тајност и откривањето на личните податоци би значело повреда на заштитата на личните податоци согласно Законот за заштита на личните податоци, чл.9 ст.1 т. 6“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите расположливи списи по предметот, истата **ЈА УВАЖИ, решението на Имателот на информации го поништи и предметот го врати на повторно постапување пред првостепениот орган,**поради следното:

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер“ е информација во која било форма што ја создал или со која располага имателот на информацијата согласно со неговите надлежности, а согласно член 10 став 1 алинеја 1, алинеја 6 и алинеја 22 истиот е должен да ја информира јавноста со објавување на податоци од негова надлежност, списоци на лица вработени кај него, статистички податоци за неговата работа, како и други информации кои произлегуваат од неговата надлежност и работење.

Во образложението на обжаленото решение, Имателот се повикува на исклучоци од член 6 став 1 точка 1 и 2, односно Класифицирана информација со соодветен степен на класификација и личен податок чие откривање би значело повреда на заштитата на личните податоци. Во оваа смисла, Агенцијата му укажува на Имателот на информации дека е потребно попрецизно да образложи кои се причините за одбивањето на Барањето по однос на точката 1 и точката 2 на кои се повикува.

Агенцијата му укажува на Имателот на информации дека, доколку бараните информации претставуваат исклучок од Законот за слободен пристап до информации од јавен карактер, врз основа на член 6 став 1 од Законот за слободен пристап до информации, со основ конкретно посочен во точката 1 од истиот член, должен да достави соодветен доказ од кој ќе биде видливо дека бараната информација е класифицирана, со соодветен степен на тајност, заверен со штембил и печат, од кои ќе се утврди денот на класифицирање и времетраењето на класификацијата на бараната информација.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**

Подготвил: Петар Гајдов

Доставено до:

- архива на Агенцијата

- жалителот/барател на информацијата

- имател на информацијата